پاکستان کې دصحافيانو په وژنه احتجاجونه شوي
د خيبر پښتونخوا په سرښار پيښور کې د خيبريونين اف جرنلسټس په تابيا يوشمير خبريالانو د يوې احتجاجي مظاهرې په ترڅ کې په دغه چاودنوکې د خبريالانو په وژنه دخفگان څرگندونه وکړه اؤ دحکومت څخه يې وغوښتل چې د صحافيانو دتحفظ دپاره کوټلي گامونه واخلي
دپاکستان دبلوچستان ايالت په کوئټه ښار کې ترسره شوؤ بمي چاودنو کې د خبريالانو د وژل کيدو په ضد د جمعې په ورځ په ټول پاکستان کې د خبريالانو له لوري احتجاجونه شوي دي. ددغه احتجاج غږ دپاکستان دخبريالانو مرکزي اتحاديې يا فيډرل يونين اف جرنلسټس کړى ؤ. د زيارت په ماسخوتن د بلوچستان ايالت په کوئټه ښار کې د شوي بمي چاودنې لۀ امله دپوليسو اؤ عامو وگړو ترڅنگ دوه خبريالان اؤ يو کميره مين وژل شوي وؤ. د جمعې په ورځ د هيواد دنورو برخو ترڅنگ د خيبر پښتونخوا په سرښار پيښور کې د خيبريونين اف جرنلسټس په تابيا يوشمير خبريالانو د يوې احتجاجي مظاهرې په ترڅ کې په دغه چاودنوکې د خبريالانو په وژنه دخفگان څرگندونه وکړه اؤ دحکومت څخه يې وغوښتل چې د صحافيانو دتحفظ دپاره کوټلي گامونه واخلي. ددغه احتجاجي مظاهرې په مهال خبريالانو اؤ دمدني ټولنې يوشمير فعالينو د ترهگرۍ په ضد کلک شعارونه ورکړل. مظاهرې ته دپيښور پريس کلب صدر ناصرحسين اؤ دخيبريونين اف جرنلسټس صدر ارشدعزيزملک په هيواد کې روان دترهگرۍ بهير وغندلو اؤ دحکومت څخه يې وغوښتل چې په دغه پيښه کې ککړ ترهگر بايد زرترزره گرفتار اؤ خپل انجام ته ورسؤل شي. وائس اف امريکه ډيوه راډيو سره په خبرو کې د پيښور پريس کلب مشر ناصر حسين وويل په پيښه کې چې کومو خبريالانو خپل ژوند دلاسه ورکړى دى دپاکستان ټول خبريالان دهغوئ دکورنو سره په دغه غم کې شريک دي . هغه وويل حکومت ته پکار دي چې دترهگرۍ په ضد روانه جگړه کې د خبريالانو دتحفظ دپاره رغنده گامونه واخلي ځکه چې تردې مهاله زمونږ يو شمير خبريالان دترهگرۍ قرباني شوي دي. هغه د شخصي خبري رسنيو په مالکانو هم غږ وکړو چې دخپلو کارمندانو تحفظ ته پام وگرځوي اؤ دهغوئ څخه دې د عاجل خبر په پيل شوي زغل کې د خپل ژوند په داؤ د لگولو غوښتنې نه کوي . ناصرحسين په خبريالانو هم غږ وکړو چې دخپلو فرائضو ترسره کولو په مهال بايد دخبرپيداکولو څخه زيات دخپل ژوند تحفظ ته پام وکړي . بايد وويل شي پاکستان تيرکال دخبريالانو دپاره دخطرناکو هيوادونو په لسټ کې شميرل شوى ؤ اؤ تردې مهاله په دغه هيواد کې يو شميرخبريالان يا خو په بمي چاودنو،ځانمرگي بريدونو اؤ دهدف وژنې په پيښو کې وژل شوي اؤ ياهم د نامعلومو قوتونو لۀ لارې دوژل کيدو وروستو دهغوئ مړي موندل شوي.